ስለምንታይ ከም ጥልመት ተወሲዱ" እናበለ ከኣ ዛዕባታት የልዕል። ብዘይ ዝኾነ ይኹን ደሃይን ቅባጸትን ብናፍቖት ይሳቐ ምህላዉ ይገልጽ። "ሰውራውያን ዝበልዐ ሰውራ" ኣብ 1966 ናብ ቃልሲ ሓርነት ተጸምቢሩ፡ ከም ተዋጋእን ፖለቲካዊ መራሕን ን25 ዓመታት ኣብ ዝተፈላለየ ጽፍሒ ዘገልገለ ተጋዳላይ ማሕሙድ ሸሪፎ ድሕኢ ናጽነት እውን ን10 ዓመታት፡ ፈለማ ምኒስተር ጉዳያት ወጻኢ፡ ካብኡ ቀጺሉ ሓላፊ ዞባዊ ምምሕዳራት ብምዃን ንህዝቡን ሃገሩን ኣገልጊሉ እዩ። እንተኾነ ብ18 መስከረም 2001 ቅዋም ክትግበር ምስ ዝሓተቱ 11 ላዕለዎት ሓለፍትን ጋዜጠኛታትን ማእከሎት ካድራትን ካብ ዝእሰር ንደሓር ክሳብ ሕጂ ደሃይ የብሉን። "ሰውራ ኤርትራ ሰውራውያን ዝበልዐ ሰውራ እዩ። ኣብ ሸላታት ዒላዒሮ ዝተሰወሩን ዝጠፍኡን ሰውራውያን ከኣ ምስክር እዮም" ይብል ኢብራሂም ድምጹ ክብ ብምባል። "ኣቦይ ካብ ቃልሲ ወጻኢ ካልእ ህይወት ኣይነበሮን። ዕስራ ዓመቱ ከይመልአ ኣብ ብረታዊ ቃልሲ ተጸንቢሩ፡ ካብ ቃልሲ ወጻኢ ካልእ ህይወት ኣይፈልጥን'ዩ። ክሳብ ሕጂ ብህይወቱ እንድሕር ኣሎ ከኣ ሰብዓ ዓመት ገይሩ ኣሎ ማለት እዩ" ይብልሞ፡ " እዚ ሕጂ ምስ ኤርትራ ዕርቀ ሰላም ዝኣወጀ ኣቢይ ኣሕመድስ ንዛንታ በዓል ኣቦይ ይፈልጦ'ዶ ይኸውን?" ክብል ሕቶ የቕርብ። "ኣነ ክፈልጦ ዝደሊ ብዛዕባ ሃለዋት ስድራይ'ዩ" "ንኢሳያስ ኣፍወርቂ ከዘክሮ ዝደሊ ነገር ኣሎ። ምስ ኣቦይ ብፍትሒ ከተዕልሉ ይዝከረካ'ዶ?
